კაციარინა ანდრეევა

კაციარინა ანდრეევა (ბელარ.: Кацярына Андрэева; ნამდვილი სახელი: Katsyaryna Andreevna Bakhvalava; ბელარ.: Кацярына Андрэеўна Бахвалава), (დ. 2 ნოემბერი, 1993, მინსკი, ბელარუსი) — ჟურნალისტი ბელარუსიდან. მუშაობდა ტელეარხ ბელსატ ტვ-ში. მან გააშუქა ღონისძიება მინსკის ცვლილებების მოედნიდან, სადაც რამან ბანდარენკა ცემით მოკლეს 2020 წელს. ჟურნალისტი ადგილზე დააკავეს 2020 წლის 15 ნოემბერს.

 ადრეული ცხოვრება და კარიერა 
იგი დაიბადა მინსკში, ჟურნალისტების ოჯახში. დაახლოებით ორწელიწადნახევარი სწავლობდა მინსკის სახელმწიფო ლინგვისტურ უნივერსიტეტში, შემდეგ საცხოვრებლად ესპანეთში გადავიდა. იქ ორი წელი ასწავლიდა ინგლისურს. შემდეგ ბელარუსში დაბრუნდა, გაზეთ „ნაშა ნივაში“ ჟურნალისტად დაიწყო მუშაობა. 2017 წელს გადავიდა ტელეკომპანია ბელსარ-ში.

კატსარინა ანდრეევამ იგარ ილიაშთან ერთად დაწერა წიგნი ბელარუსული დონბასი 2020 წელს. წიგნი მოგვითხრობს იმაზე, თუ როგორ მონაწილეობენ ბელარუსი ხალხი და ორგანიზაციები რუსეთის სეპარატისტული ძალების მხარდასაჭერად დონბასის ომში. ბელარუსის რეჟიმმა წიგნი ექსტრემისტულად მიიჩნია და 2021 წელს სასამართლოს გადაწყვეტილებით წიგნი და მისი შინაარსი ქვეყნის მასშტაბით აკრძალა.

კაციარინა პირველად 2017 წელს ორშაში დააკავეს. 2020 წლის 12 სექტემბერს ის OMON-ის მიერ მინსკში ქალთა მარშის პირდაპირი ტრანსლაციისთვის დააკავეს და სამი დღით აღუკვეთეს თავისუფლება. 

 სისხლის სამართლის პროცესი 
ჟურნალისტ დარია ჩულცოვასთან ერთად იგი გახდა ეჭვმიტანილი სისხლის სამართლის დანაშაულებრივი მოქმედებების ორგანიზებაში, რაც ითვალისწინებდა საზოგადოებრივი წესრიგის რღვევას. 2020 წლის 15 ნოემბერს, მინსკში, ორივემ გააშუქა მილიციისა და მისი უწყებების სასტიკი დარბევა ცვლილებების მოედანზე, იმ ადგილას, სადაც რამან ბანდარენკა სცემეს სასიკვდილოდ და ხალხი მშვიდობიანად იდგა იქ გარდაცვლილთა მხარდასაჭერად. მოედანზე დაკავების შემდეგ იგი აღარ გაუთავისუფლებიათ. კაციარინა ჟოძინას ციხეში გადაიყვანეს, სადაც სასამართლო პროცესამდე იმყოფებოდა. 2020 წლის 24 ნოემბერს ათმა ორგანიზაციამ, მათ შორის Viasna Human Rights Center-მა, ბელარუსის ჟურნალისტთა ასოციაციამ, ბელარუსის ჰელსინკის კომიტეტმა, ერთობლივი განცხადება გააკეთეს და ის პოლიტპატიმრად აღიარეს.

2021 წლის 18 თებერვალს, მინსკის სასამართლო სხდომაზე, რომელსაც ხელმძღვანელობდა მოსამართლე ნატალია ბუგუკი, ანდრეევა და ჩულცოვას ორი წლით თავისუფლების აღკვეთა მიესაჯა 2020 წლის ბელარუსის საპროტესტო გამოსვლებისთვის. პროკურორი იყო ალინა კასიანჩიკი, გამომძიებელი იყო იჰარ კურილოვიჩი. COUNCIL IMPLEMENTING REGULATION (EU) 2021/997 – EUR-Lex, 21.06.2021 2021 წლის 23 აპრილს მინსკის საქალაქო სასამართლომ უარყო საჩივარი განაჩენის შესახებ.

 რეაქცია 
2021 წლის 8 თებერვალს ბელარუსში აშშ-ის საელჩომ გააკეთა განცხადება ჩულცოვასა და ანდრეევის გათავისუფლების თხოვნით.

2021 წლის 4 თებერვალს პოლიტპატიმრის შუამდგომლობა ევროპარლამენტის წევრმა დელარა ბურკჰარტმა აიღო. განაჩენის გამოტანის შემდეგ, 2021 წლის 18 თებერვალს, პოლონეთის პრეზიდენტმა ანდჯეი დუდამ გამოაცხადა საჯარო მოწოდება ჩულცოვასა და ანდრეევას ამნისტიის შესახებ.

ევროკავშირის საბჭოს 2021 წლის 21 ივნისის გადაწყვეტილებით, მოსამართლე ნატალია ბუგუკი მოხვდა იმ ადამიანებისა და ორგანიზაციების სიაში, რომლებიც სანქცირებულია ბელარუსში ადამიანის უფლებების დარღვევების მიზეზიღ, სხვა საკითხებთან ერთად, მოსამართლეს ეკუთვნოდა „არაერთი პოლიტიკურად მოტივირებული გადაწყვეტილება ჟურნალისტებისა და მომიტინგეების წინააღმდეგ, კერძოდ, კაციარინა ბახვალავას (ანდრეევა) და დარია ჩულცოვას განაჩენის გამოტანის, დაცვის უფლებების დარღვევისა და სამართლიანი სასამართლოს უფლების შელახვისთვის. ამავე გადაწყვეტილებით სანქციების სიაში მოხვდა მინსკის ფრუნჟენსკის რაიონული სასამართლოს პროკურორის თანაშემწე ალინა კასიანჩიკი. იგი პასუხისმგებელი იყო, სხვა საკითხებთან ერთად, ჟურნალისტების დევნაზე „მშვიდობიანი საპროტესტო აქციების ჩაწერისთვის, „შეთქმულების“ და „საზოგადოებრივი წესრიგის დარღვევის“ უსაფუძვლო ბრალდებების საფუძველზე“. საგამოძიებო კომიტეტის ფრუნჟენსკის რაიონული დეპარტამენტის უფროსი გამომძიებელი, იჰარ კურილოვიჩიც მოხვდა სიაში, პოლიტიკურად მოტივირებული სისხლის სამართლის საქმის მომზადებისთვის იმ ჟურნალისტების წინააღმდეგ, რომლებმაც მშვიდობიანი პროტესტი გააშუქეს.

 ჯილდოები 
2020 წლის 10 დეკემბერს იგი დასახელდა წლის ჟურნალისტად (2020).   

2021 წლის 10 მარტს პრესკლუბ პოლსკას მიერ დარიუშ ფიკუსის სახელობის ჯილდო მიიღო. 

დარია ჩულცოვასთან და კაციარინა ბარისევიჩთან ერთად, 2021 წლის 9 აპრილს, მან მიიღო Ales Lipay (BelaPAN-ის დამფუძნებელი) ჯილდო "ჟურნალისტიკის ღირსება". 

დარია ჩულცოვასთან ერთად 2021 წლის 7 ივნისს მან მიიღო Axel-Springer-Preis  

დარია ჩულცოვასთან ერთად 2021 წლის 10 ივნისს მან მიიღო ჯილდო „გაბედულება ჟურნალისტიკაში“, პრიზი ქალთა საერთაშორისო მედია ფონდის მიერ. 

დარია ჩულცოვასთან ერთად 2021 წლის 29 ივლისს დასახელდა Preis für die Freiheit und Zukunft der Medien-ის გამარჯვებულად. (გერმანული ჯილდო პრესის თავისუფლების სფეროში).  

დარია ჩულცოვასთან, კაციარინა ბარისევიჩთან და სხვებთან ერთად, 2021 წლის 12 აგვისტოს, მან მიიღო თავისუფალი მედიის ჯილდო. 

დარია ჩულცოვასთან ერთად 2021 წლის 15 ოქტომბერს მან მიიღო ევროპის პრიზი „2021 წლის ევროპელი ჟურნალისტის“ კატეგორიაში.  

 შეფასება 
„[ისინი] სულით ძლიერები არიან, ეჭვი არ ეპარებათ მათ უფლებაში, მხარს უჭერენ მეგობრები, კოლეგები და ადამიანები, რომლებსაც ისინი საერთოდ არ იცნობენ – ასეთი კატია და დაშა ჩაიწერება სახელმძღვანელოებში“, განაცხადა აკსანა კოლბიმ, ნოვი ჩასი-ის მთავარმა რედაქტორმა, მათი განაჩენის გამოტანის წინა დღეს.

 პირადი ცხოვრება 
იგი 2016 წელს დაქორწინდა ჟურნალისტ იგარ ილიაშზე. 

 ლიტერატურა 

 „ბელარუსული დონბასი“ (იგარ ილიაშთან ერთად) (2020)
 რესურსები ინტერნეტში 

 კაციარინა ანდრეევას გვერდი Viasna Human Rights Center-ის ვებგვერდზე

სქოლიო

კატეგორია:დაბადებული 1993
კატეგორია:დაბადებული 2 ნოემბერი
კატეგორია:ბელარუსი ჟურნალისტები
კატეგორია:ცოცხალი ადამიანები
კატეგორია:მინსკში დაბადებულები